Rikunarita-ORG/Wikinium huggingface dataset:
# Royal Observatory, Greenwich

Kráľovské observatórium Greenwich
**Royal Observatory, Greenwich** (doslova *Kráľovské observatórium, Greenwich*) je anglické národné observatórium, umiestené v londýnskom Greenwichi (0°0,0'; +51°28,6'; 47 m).

Pôvodne bolo založené roku 1675 v Greenwichi pri Londýne a podľa medzinárodnej dohody z roku 1884 ním prechádzal nultý poludník; pre zlé pozorovacie podmienky observatórium r. 1957 preložili do zámku Herstmonceux pri Hailshame v Sussexe (+0°20,3'; +50°52,3'; 32 m), ale poloha nultého poludníka ostala nezmenená a zrušené observatórium sa premenilo na múzeum (*Old Royal Greenwich Observatory*). V roku 1990 sa observatórium presunulo do Cambridge, kde bolo v roku 1998 zavreté. Pôvodne miesto observatória v Greenwichi sa teda opäť stalo kráľovským observatóriom, tentokrát s názvom **Royal Observatory, Greenwich** a je časťou National Maritime Museum.

## Zameranie

Pôvodne bolo zamerané na pozičnú astronómiu s osobitným zreteľom na presné merania polôh Mesiaca a hviezd na navigačné ciele, presné merania času. V súčasnosti je popri astrometrii zamerané na fotometriu, spektroskopiu, teoretickú astrofyziku a fyziku Slnka.

## Vybavenie

Hlavné vybavenie: 250 cm Newtonov reflektor (1967-1979), 93 cm reflektor, dva 76 cm reflektory, 71 cm a 66 cm refraktor, 33 cm astrograf, spektroheliograf. Observatórium má od r. 1980 novú pozorovaciu stanicu Northern Hemisphere Observatory na Kanárskych ostrovoch (La Palma).

Vybavenie: 250 cm reflektor z Herstmonceux s novým zrkadlom, nový 100 cm reflektor, 420 cm reflektor.

## Iné projekty

|  |  |
| --- | --- |
|  | Astronomický portál Britský portál |

Commons* Commons ponúka multimediálne súbory na tému **Royal Observatory, GreenwichTento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
# Dátumová hranica

Línia dátumovej hranice
**Dátumová hranica** je myslená čiara prechádzajúca približne poludníkom 180° zemepisnej dĺžky, určená na základe medzinárodnej dohody. Prechádza málo osídlenými oblasťami Tichého oceána, vyhýba sa kontinentom a ostrovom. Pri jej prekročení východným smerom sa z dátumu odpočíta jeden deň, pri prechode na západ sa dátum posúva o jeden deň dopredu. Pri prechode dátumovou hranicou sa mení len dátum, ale miestny čas sa mení spojite a nezávisí od prechodu dátumovou hranicou.

|  |  |
| --- | --- |
|  | Astronomický portál |

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
# Rovnobežka (geografia)

Najvýznamnejšie rovnobežky
**Rovnobežka** v geografii je myslená kružnica na zemskom povrchu s rovnakou zemepisnou šírkou. Kolmo na rovnobežky prechádzajú poludníky.

## Významné rovnobežky

* Rovník je najdlhšia rovnobežka na Zemi – zemepisná šírka 0°
* Obratník Raka – 23° 26' 22" severnej zemepisnej šírky
* Obratník Kozorožca – 23° 26' 22" južnej zemepisnej šírky
* Severná polárna kružnica – 66° 33′ 38″ severnej zemepisnej šírky
* Južná polárna kružnica – 66° 33′ 38″ južnej zemepisnej šírky
# Severný polárny kruh

Poloha severnej polárnej kružnice
**Severný polárny kruh** (správnejšie **severná polárna kružnica**) je myslená kružnica, ktorá pretína všetky najjužnejšie miesta na severnej pologuli, z ktorých je možné vidieť počas 24 hodín Slnko za letného slnovratu, teda kde Slnko, za letného slnovratu nezapadne za obzor, a na ktorých Slnko za zimného slnovratu nevyjde nad obzor.

Geograficky je definovaný rovnobežkou 66° 33' severnej zemepisnej šírky.

|  |  |
| --- | --- |
|  | Geografický portál Astronomický portál Portál slnečná sústava |
# Ázia

|  |
| --- |
| Ázia |
|  |
| Rozloha | 44 579 000 km² |
| Počet obyvateľov | 4 164 252 000 |
| Regióny | Severná Ázia Stredná Ázia Západná Ázia Južná Ázia Juhovýchodná Ázia Východná Ázia |
| Ďalšie odkazy |
| Commons | Ázia |

Ázia z vesmíru
Počítačový model pohľadu z vesmíru
Ázijské subregióny podľa OSN:
     Severná Ázia
     Stredná Ázia
     Juhozápadná Ázia
     Južná Ázia
     Východná Ázia
     Juhovýchodná Ázia
**Ázia** je súčasť Starého sveta, východná časť eurázijského dvojkontinentu na severnej pologuli, 44 579 000 km², asi tretina celej súše, medzi Severným ľadovým oceánom, Tichým oceánom a Indickým oceánom.

Hranica s Európou a Áziou prebieha po východnom úpätí pohoria Ural, po rieke Emba, severným pobrežím Kaspického mora, Kumsko-Manyčskou zníženinou, Azovským morom, Kerčským prielivom, Čiernym morom, Bosporom, Marmarským morom, Dardanelami, Egejským morom, východnou Suezskou šijou, Červeným morom a prielivom Bab-al-Mandab.
V Ázii, ktorá je značne členitá, sa vyvíjala spoločenská organizácia síce nerovnomerne, ale - v porovnaní s inými kontinentami sveta - omnoho rýchlejšie. Najmä v oblastiach Prednej Ázie (Chetiti), Strednej Ázie (v povodí Eufratu a Tigrisu) a na Ďalekom východe (India, Čína, Japonsko). V 3. tisícročí pred Kr. vznikali prvé civilizácie na Strednom východe, v 20. storočí pred Kr. sa vytvárala civilizácia v Číne a Indii.

Ázia predstavuje jednu z hlavných kolísok ľudstva vôbec a mongoloidnej rasy zvlášť.

* Rozloha: 44 579 000 km²
* Najväčšia vzdialenosť sever-juh: 6 440 km
* Najväčšia vzdialenosť východ-západ: 9 650 km
* Najsevernejší bod: Arktický mys, Rusko (81° 12' severnej šírky)
* Najzápadnejší bod: Bozcaada, Turecko (26° 02' východnej dĺžky)
* Najvýchodnejší bod: Dežňovov mys, Rusko (169° 40' západnej dĺžky)
* Najjužnejší bod: Pulau Pamana, Indonézia (0° 11' južnej šírky)
* Najvyšší bod: Mount Everest, Čína/Nepál (8 848 m)
* Najnižší bod: Mŕtve more, Izrael/Jordánsko (430 m pod hladinou mora)
* Najvyššia zaznamenaná teplota: Tirat Tsvi, Izrael (54 °C)
* Najnižšia zaznamenaná teplota: Ojmiakon, Rusko (-71,2 °C)
* Najväčšie jazero: Kaspické more (371 000 km²)
* Prevažné náboženstvo: Islam

## Vodstvo

Rieky v Ázií, ústia do viacerých oceánov, a oblastí (Tichý oceán, Severný ľadový oceán, Indický Oceán, bezodtoková oblasť Ázie)

Rieky úmoria Severného Ľadového oceána:

* Ob

* Angara
* Lena
* Jenisej

Rieky úmoria Tichého Oceána:

* Amur
* Chuang-che
* Chang Jiang

Rieky úmoria Indického Oceána:

* Brahmaputra
* Indus
* Ganga
* Mekong
* Eufrat
* Tigris

Rieky bezodtokovej oblasti:

* Amudarja
* Syrdarja
* Ural

## Štáty a závislé územia

## Iné projekty

WikicitátyCommonsWikislovník* Wikicitáty ponúkajú citáty od alebo o **ázijské príslovia Commons ponúka multimediálne súbory na tému **Ázia Wikislovník ponúka heslo **Ázia**

## Externé odkazy

* Oficiálny zoznam názvov štátov Ázie a ich oblastí,stav 1996
* Oficiálny zoznam názvov istých území Ruska, stav 1996
* Oficiálny zoznam názvov hlavných miest štátov a administratívnych centier Ázie, stav 1996
* Oficiálny zoznam názvov hlavných miest štátov a administratívnych centier Ruska, stav 1996
* FILIT Zdroj z ktorého čiastočne čerpal tento článok
# Beringov prieliv

Záber z družice - vidno aj Aljašku a východnú Sibír
**Beringov prieliv** je pás mora, ktorý sa nachádza medzi najvýchodnejším bodom Ázie - Dežňovovým mysom a najzápadnejším bodom Ameriky - Mysom Princa Waleského. Je široký asi 88 kilometrov a hlboký 30-50 metrov. V strede úžiny ležia Diomedove ostrovy, ktoré pretína medzinárodná hranica (väčší z dvoch ostrovov patrí Rusku, menší Spojeným štátom).

Nazvali ho podľa Vitusa Beringa, ruského objaviteľa dánskeho pôvodu, ktorý prešiel cez prieliv v roku 1728.

Sú návrhy na postavenie mostu cez Beringov prieliv medzi Aljaškou a Sibírou. Most by sa mal nazývať Medzikontinentálny most mieru.

V ľadových dobách spájala Sibír a Aljašku súš, ktorá sa nazývala *Beringov most* alebo Beringia. Spôsobil to pokles hladiny mora v tom období.

## Referencie

## Iné projekty

Commons* Commons ponúka multimediálne súbory na tému **Beringov prieliv**
# Škandinávsky polostrov

**Škandinávsky polostrov** je polostrov na severovýchode Európy, ktorý sa nachádza medzi Baltským morom, Severným morom, Nórskym morom a Barentsovým morom. Je približne 1 850 km dlhý a 370 – 805 km široký; jeho celková rozloha je asi 777 000 km². Geologicky je tvorený najmä Baltským štítom a Škandinávskymi vrchmi, ktoré sú mladšieho kaledónskeho veku.

Na jeho území sa rozkladajú štáty Nórsko, Švédsko a malá časť Fínska.